SYNEX ตั้งเป้าผลงานปีนี้โต 15% รุกตีตลาดเกมมิ่ง ตอกย้ำผู้นำการนำเข้า-จัดจำหน่ายสินค้าไอที
SYNEX ตั้งเป้าผลงานปีนี้โต 15% เดินหน้าตีตลาดเกมมิ่ง ผนึก 18 พันธมิตรยักษ์ใหญ่ไอทีจัดแข่งขั้นเกม “PUBG” ตอกย้ำการเป็นผู้นำในการนำเข้าและจัดจำหน่ายสินค้าไอที
28 ก.พ. 2562

นางสาวสุธิดา มงคลสุธี ประธานเจ้าหน้าที่บริหารบริษัท ซินเน็ค (ประเทศไทย) จำกัด (มหาชน) หรือ SYNEX กล่าวถึงงาน “SYNNEX GAMING &amp; ESPORT TOURNAMENT 2019” ว่า จากแนวโน้ม Gaming และ e-Sport  ที่เติบโตอย่างรวดเร็วและต่อเนื่อง ทั้งในและต่างประเทศ ซึ่งภายหลังจากการกีฬาแห่งประเทศไทย (กกท.) ได้เซ็นอนุมัติรับรองให้ e-Sport เป็นชนิดกีฬาอย่างเป็นทางการ ส่งผลให้หลายภาคส่วนรวมถึงภาคการศึกษา หันมาให้ความสำคัญในการผลิตบุคลากร รองรับการเติบโตของอุตสาหกรรมอย่างจริงจัง
โดยข้อมูลจากสำนักงานส่งเสริมเศรษฐกิจดิจิทัล (ดีป้า) ระบุว่า ในปี 2562 ตลาดเกมภายในประเทศจะมีอัตราการเติบโตเพิ่มขึ้นราว 15% เทียบจากปี 2561 ที่มีมูลค่ารวมราว 20,000 ล้านบาท และจะเพิ่มเป็นมากกว่า 64,000 ล้านบาท ภายในปี 2568
ดังนั้นในฐานะผู้นำเข้าและจัดจำหน่ายสินค้าเทคโนโลยีชั้นนำ ได้เล็งเห็นโอกาสที่ดีในการสนับสนุนนิสิต นักศึกษาทั่วประเทศให้ได้สัมผัสบรรยากาศ e-Sport ระดับประเทศ จึงได้จับมือค่ายเกมอย่าง PUBG และ 18 พันธมิตรชั้นนำทางธุรกิจ จัดงาน “SYNNEX GAMING &amp; ESPORT TOURNAMENT 2019” ขึ้นเป็นครั้งแรก ในประเทศไทย ในระดับอุดมศึกษา ซึ่งนับเป็นอีกกลยุทธ์ในการรุกตลาด GAMING &amp; e-Sport ภายใต้คอนเซ็ปต์ “GET CLOSER to GAMER” เพื่อก้าวสู่การเป็น Professional e-Sport อย่างเต็มรูปแบบ
โดยทางบริษัทฯ ได้จัดเดินสายให้ความรู้ พร้อมรับสมัครนักศึกษาที่สนใจเข้าร่วมแข่งขันจากมหาวิทยาลัย และเปิดรับสมัครอย่างเป็นทางการ ระหว่างวันที่ 29 มกราคม – 5 กุมภาพันธ์ 2562 ที่ผ่านมา โดยมีนิสิต นักศึกษาที่มีคุณสมบัติผ่านเข้าเกณฑ์ ได้รับสิทธิ์เข้าร่วมแข่งขันเกม PUBG ในงาน “SYNNEX GAMING &amp; ESPORT TOURNAMENT 2019” มากถึง 279 ทีม 74 มหาวิทยาลัย จากทั้งหมด 150 มหาวิทยาลัยทั่วประเทศ
สำหรับเส้นทางการแข่งขันของเหล่าเกมเมอร์ แบ่งออกเป็น 2 ประเภท คือ ประเภท Main University Teams หรือทีมตัวแทนจากชมรม e-Sport ของแต่ละมหาวิทยาลัย จำนวน 18 ทีม และประเภท Wild Card จำนวน 261 ทีม  ซึ่งทั้งหมดจะถูกนำมาแบ่งสายและแข่งขันกันผ่าน Online Tournament ตลอดเดือนกุมภาพันธ์นี้ จนเหลือ 16 ทีมสุดท้ายที่จะได้รับสิทธิ์เดินทางไปประชันฝีมือการเป็นสุดยอดเกมเมอร์ PUBG ในรอบ Final เพื่อร่วมชิงรางวัลมูลค่ากว่า 500,000 บาท ณ มหาวิทยาลัยเชียงใหม่ ในช่วงปลายเดือนมีนาคม 2562 ซึ่งทั้ง 16 ทีมสุดท้าย จะได้รับเงินสนับสนุนทีมละ 10,000 บาท พร้อมการดูแลค่าเดินทาง ที่พัก และอาหารตลอดการแข่งขัน
โดยผู้ที่ชนะการแข่งขันอันดับ 1 จะได้รับเงินรางวัลมูลค่า 100,000 บาท อันดับ 2 และ 3 จะได้รับเงินรางวัลมูลค่า 30,000 บาท และ 20,000 ตามลำดับ พร้อมชุดคอมพิวเตอร์ที่รองรับการเล่นเกม และงานมัลติมีเดียขั้นสูง LEMEL – PUBG Certified GAMING PC มูลค่าเครื่องละ 66,900 บาท
สำหรับภาพรวมในปีที่ผ่านมามีการเติบโตอย่างต่อเนื่อง โดยคาดว่าในปี 2562 จะสามารถเติบโตได้ตามเป้าหมาย 10-15% เทียบจากปี 2561 ที่ตั้งเป้าเติบโตไว้ 37,500 ล้านบาท ก็สามารถเติบโตได้มากกว่าเป้าหมายที่ตั้งไว้ ซึ่งการจัดงานในครั้งนี้ ยังถือเป็นโอกาสในการกระตุ้นตลาดไอที และ เกมมิ่งในภูมิภาค สร้างความเข้มแข็งของแบรนด์ให้เป็นที่รู้จักในกลุ่มนักเล่นเกมมากขึ้น
อีกทั้ง ยังตอกย้ำการเป็นผู้นำในการนำเข้าและจัดจำหน่ายสินค้าไอทีที่ตอบโจทย์ในทุกไลฟ์สไตล์ ที่มั่นใจได้กับการบริการก่อนและหลังการขายภายใต้สัญลักษณ์ Trusted by Synnex 